google/wiki40b huggingface dataset:
Δημήτριος Μπισκίνης

Βιογραφικό

Γεννήθηκε το 1891 στην Πάτρα. Σπούδασε αρχικά στο Σχολείο Καλών Τεχνών και μετά το τέλος των Βαλκανικών Πολέμων συνέχισε τις σπουδές του στο Παρίσι.
Διετέλεσε καθηγητής στης Ανωτάτη Σχολή Καλών Τεχνών αντικαθιστώντας το 1928 τον Βικέντιο Μποκατσιάμπη στα μαθήματα της κοσμηματογραφίας και της προοπτικής. Το 1930, ανέλαβε τη διδασκαλία του μαθήματος της σκιαγραφίας. 
Μεταξύ των μαθητών του συγκαταλέγονται οι Διαμαντής Διαμαντόπουλος, Νίκος Εγγονόπουλος, Ασαντούρ Μπαχαριάν, Πάρις Πρέκας και Παναγιώτης Τέτσης. Ήταν φίλος με τον  Κωστή Παλαμά και εικονογράφησε πολλά ποιητικά έργα του τελευταίου. Πέθανε στις 20 Μαρτίου 1947 στου Ζωγράφου σε ηλικία μόλις 56 ετών. 
Δέκα χρόνια μετά τον θάνατό του, το 1957, έγινε αναδρομική έκθεση έργων του στην αθηναϊκή αίθουσα «Παρνασσός». Το 1991, με αφορμή τα εκατό χρόνια από την γέννησή του, έγιναν άλλες δύο αναδρομικές εκθέσεις έργων του στην γενέτειρά του (Δημοτική Πινακοθήκη Πατρών), καθώς και στην αθηναϊκή συνοικία Ζωγράφου, όπου έζησε ένα μεγάλο μέρος της ζωής του (Δημοτική Πινακοθήκη Ζωγράφου). Προς τιμήν του η οδός στην οποία βρισκόταν το σπίτι του έλαβε τ' όνομά του.

Έργο & τεχνοτροπία

Ο Μπισκίνης ήταν μια πολύπλευρη,ασκητική και ανήσυχη προσωπικότητα. Το έργο του είναι πολυδιάστατο και περιλαμβάνει θρησκευτικές ( εμπνευσμένες από την αρχαία ελληνική αλλά και τη χριστιανική θρησκεία ), ηθογραφικές και αλληγορικές σκηνές, νεκρές φύσεις αλλά και προσωπογραφίες. Σημαντικό ρόλο στο έργο του έπαιξε ο συμβολισμός, όπως αυτός διαμορφώθηκε στα τέλη του 19ου αιώνα. Ο Μπισκίνης επηρεάστηκε από το έργο του Νικόλαου Γύζη και παρέμεινε πιστός στην ιδεαλιστική ρομαντική ζωγραφική του Jugendstil.
Απαγόρευση φραξιών στο Κομμουνιστικό Κόμμα της Σοβιετικής Ένωσης

Το 1920 ο Λένιν ανησύχησε για τις αποκλίνουσες απόψεις μέσα στο Κομμουνιστικό Κόμμα. Για παράδειγμα, οι του Δημοκρατικού Συγκεντρωτισμού είχαν συσταθεί τον Μάρτιο τους 1919 και μέχρι το 1921 ο Αλεξάντερ Σλιάπνικοφ είχε συστήσει την "Εργατική aντιπολίτευση". Ο Λένιν τους θεώρησε διαστρεβλώσεις μέσα στο κόμμα όταν ήταν αναγκαία η ενότητα για να εξουδετερώσει τις μεγάλες κρίσεις του 1921, όπως την πείνα, και την Εξέγερση της Κροστάνδης. Όπως δήλωσε ο Λένιν: 
“όλα τα μέλη του Ρωσικού Κομμουνιστικού Κόμματος που είναι στον ελάχιστο βαθμό καχύποπτα ή δεν έχουν σιγουριά… θα έπρεπε να εκδιωχθούν”  
Οι φράξιες, επίσης, άρχισαν να κάνουν κριτική στην ηγεσία Λένιν. Ως επακόλουθο, το 10ο Συνέδριο του kόμματος θέσπισε την “απαγόρευση των φραξιών” για την εξάλειψη του φραξιονισμού μέσα στο κόμμα το 1921.
Τα μέλη του κόμματος θεωρούνταν διασπαστές αν δεν συμμορφώνονταν με την γραμμή του κόμματος, αφού η πολιτική του κόμματος είχε αποφασιστεί από την κεντρική επιτροπή και εάν εκδήλωναν διαφωνία σε αυτή την πολιτική. Εάν κατηγορούνταν για φραξιονισμό ακολούθως θα διαγράφονταν από το κόμμα, όπως έγινε με τη "Εργατική αλήθεια" τον Δεκέμβριο του 1923. Ο Λέον Τρότσκι και ο Γκριγκόρι Ζινόβιεφ διαγράφηκαν αργότερα, στις 12 Νοεμβρίου 1927. 
Οι οπαδοί του Τρότσκι ισχυρίζονται μερικές φορές ότι η απαγόρευση προοριζόταν να είναι προσωρινή. Αλλά δεν υπάρχει κάτι στην συζήτηση του 10ου Συνεδρίου του κόμματος που να δείχνει ότι να είναι προσωρινή (Protokoly 523-548). Η αίσθηση ελλείμματος δημοκρατίας ήταν παρούσα στις εκκλήσεις του Τρότσκι και στην ηχώ της Διακήρυξης των 46 του 1923, αλλά περισσότερο δηλωτικά στις εκκαθαρίσεις του φθινοπώρου του 1921. Όλοι οι Κομμουνιστές κλήθηκαν ενώπιον μιας επιτροπής κάθαρσης και αναγκάστηκαν να αποδείξουν ότι τα διαπιστευτήριά τους ήταν επαναστατικά, ή να βρεθούν να χαρακτηριστούν “καριερίστες” ή “ταξικοί εχθροί”, (δηλαδή εκείνοι που εντάχθηκαν στο Κόμμα των μπολσεβίκων, μόνο επειδή ήταν το “επικρατούν” κόμμα). Ο Λένιν υποστήριξε ότι αυτό ήταν αναγκαίο για να μην προκαλέσει την απόκλιση της επανάστασης από τους αρχικούς της σκοπούς. Όπως έγραψε ο Τ.Χ. Ρίγκμπι θα ήταν σχεδόν αδιανόητο να πιστέψει κανείς ότι η αντιπολίτευση ήταν ανύπαρκτη μέσα στο 25% του κόμματος που κρίθηκαν “ανάξιοι”.
Διοργανώσεις Ε.Π.Σ. Σερρών 2016–17

Α΄ Ανώτερη

Οι 28 σύλλογοι χωρίζονται σε 2 ομίλους των 14.Σύμφωνα με την προκήρυξη, μετά τη λήξη της κανονικής διάρκειας δημιουργείται ενιαία κατάταξη και οι τρεις πρώτοι αυτής της κατάταξης ανεβαίνουν στην Επίλεκτη της επόμενης περιόδου, ενώ οι τρεις τελευταίες ομάδες της ενιαίας κατάταξης θα υποβιβαστούν στη Β' Ερασιτεχνική.

Β' Κατηγορία

Στη Β΄ Κατηγορία συμμετείχαν 29 σύλλογοι σε 2 ομίλους. Θα ανέβουν στην Ανώτερη Κατηγορία τόσες ομάδες συνολικά , όσες χρειάζονται για να διατηρηθεί ο αριθμός των συλλόγων στην Ανώτερη σταθερός στις 28, δηλαδή τέσσερις συνολικά, εκτός αν υποβιβαστεί ομάδα-μέλος της ΕΠΣΣ από τη Γ΄ Εθνική οπότε θα ανεβούν κατηγορία οι τρεις πρώτοι της ενιαίας κατάταξης.
Αέριο CS

Το oρθοχλωροβενζαμαλονονιτρίλιο με χημικό τύπο C₁₀H₅ClN₂ είναι συστατικό ενός "δακρυγόνου" που αναφέρεται γενικά ως κατασταλτικό Αέριο CS. Στην πραγματικότητα είναι είδος αεροζόλ, πτητικό διάλυμα που εξατμίζεται εύκολα με 2-2-χλωροβενζαμαλονονιτρίλιο, το οποίο είναι σε στερεά κατάσταση σε θερμοκρασία δωματίου. Το αέριο CS είναι γενικά αποδεκτό ως "μη θανατηφόρο" και ανακαλύφθηκε από δύο Αμερικανούς, τον Μπεν Κόρσον και τον Ρότζερ Στάουτον στο Κολέγιο Μίντλμπουρι το 1928. Το όνομα του χημικού προέρχεται από τον συνδυασμό των πρώτων γραμμάτων των επωνύμων των δύο επιστημόνων.

Τοξικότητα

Παρόλο που θεωρείται μη θανατηφόρο, εντούτοις είναι δυνατόν να δημιουργήσει σημαντική ζημιά στο αναπνευστικό, όπως επίσης σημαντική καταστροφή στην καρδιά και το ήπαρ.
Στις 28 Σεπτεμβρίου, 2000, ο καθ. Ούβε Χάινριχ δημοσίευσε μελέτη του, σύμφωνα με την οποία το αέριο CS μπορεί να είναι θανατηφόρο, αν δεν χρησιμοποιείται μάσκα και χρησιμοποιηθεί σε κλειστό χώρο. Υφίστανται επίσης αναφορές ότι η έκθεση στο αέριο CS είναι δυνατόν να προκαλέσει αποβολή εμβρύων, καθώς συνδέεται με ασυνήθιστες αλλαγές χρωμοσώματος (κλαστογενική επίδραση) σε κύτταρα θηλαστικών.
Όταν το αέριο CS μεταβολίζεται, ανιχνεύεται κυανίδιο στον ανθρώπινο ιστό. Σύμφωνα με τις υγειονομικές υπηρεσίες προληπτικής ιατρικής του αμερικανικού στρατού το αέριο CS παράγει ιδιαίτερα τοξικούς καπνούς και οι μεγάλες συγκεντρώσεις του συνιστούν άμεσο κίνδυνο για τη ζωή και την υγεία του θύματος. Οι ίδιες υπηρεσίες συνιστούν άμεση ιατρική περίθαλψη σε περίπτωση έκθεσης στο αέριο. Εκτός του αερίου, το διαλυτικό μέσο MiBK είναι αφεαυτού επιβλαβές και μπορεί να προκαλέσει ερεθισμούς, δερματίτιδα, εγκαύματα στους δερματικούς ιστούς και καταστροφή του ήπατος.

Συμπτώματα

Το αέριο CS προκαλεί κατά την επαφή του με τον ανθρώπινο οργανισμό δάκρυα, ισχυρούς πόνους και σπασμούς των βλεφάρων και ερύθημα του επιπεφυκότος αν εκτεθούν τα μάτια. Κοινή συμπτωματολογία είναι επίσης η ρινόρροια και η ρινική ενόχληση, συνοδευόμενη συνήθως από αίσθημα ναυτίας και έμετο. Συχνό φαινόμενο είναι επίσης ο πόνος στο, λαιμό, το φτέρνισμα, ο βήχας σφίξιμο στο στήθος και η ιδιαίτερη έκκριση σιέλου.
Αν τα δακρυγόνα εκτοξευτούν από κοντινή απόσταση, υπάρχει περίπτωση επιπλοκών, στις οποίες περιλαμβάνεται το συμβλέφαρο, η μολυσματική κερατίτιδα και η πιθανή αιμορραγία του υαλώδους. Δευτερογενώς το αέριο είναι δυνατόν να προκαλέσει ερυθηματώδη δερματίτιδα και δερματίτιδα επαφής με φουσκάλες, κύστεις και εφελκιδώσεις, κάτι που συνοδεύεται συχνά από έντονα πρηξίματα.

Απολύμανση

Η μόλυνση από αέριο CS μπορεί να αφαιρεθεί με πλύση αλκαλικού διαλύματος νερού και δισουλφίδιου (διθειούχου) νατρίου, καθώς οι ενώσεις που περιέχουν χλώριο πρέπει να εξουδετερώνονται με διθειούχο νάτριο. Ως απολυμαντικό επίσης προτείνεται και η πλύση με φυσιολογικό ορό.
Σοτίρ Φερράρα

Βιογραφία

Γεννήθηκε στο Πιάνα ντέλι Αλμπανέζι (Piana degli Albanesi) στις 5 Δεκεμβρίου 1937, οπότε και χειροτονήθηκε ιερέας το 1961.
Στις 15 Οκτωβρίου 1988, ο Πάπας Ιωάννης Παύλος Β΄ τον υπέδειξε ως επίσκοπο της Πιάνα ντέλι Αλμπανέζι, και παρέμεινε σε αυτό το αξίωμα ως τις 8 Απριλίου 2013.
Βηρυλλιοβοριοϋδρίδιο

Δομή

Η κρυσταλλική δομή της ένωσης αποτελείται από ένα ελικοειδές (συν)πολυμερές,  που έχει ως δομικές μονάδες τα ιόντα [BH₄Be]⁺ και [BH₄]⁻.

Παραγωγή

1. Το βηρυλλιοβοριοϋδρίδιο παράγεται με αντίδραση μεταξύ υδριδίου του βηρυλλίου (BeH₂) και διβορανίου(6) (B₂H₆), σε διαθυλαιθερικό διάλυμα: 
2. Εναλλακτικά, μπορεί να παραχθεί από το λιθιοβοριοϋδρίδιο (LiBH₄), με επίδραση χλωριούχου βηρυλλίου (BeCl₂):

Εφαρμογές

Το καθαρότερο υδρίδιο του βηρυλλίου λαμβάνεται με αντίδραση ανάμεσα σε τριφαινυλοφωσφίνη (Ph₃P) και βηρυλλιοβοριοϋδρίδιο (επίσης σε διαιθυλαιθερικό διάλυμα):
Βαγγέλης Καλογερόπουλος

Βιογραφικά στοιχεία

Ο Βαγγέλης Καλογερόπουλος γεννήθηκε στις 13 Φεβρουαρίου 1965 στην Κυπαρισσία. Ξεκίνησε το ποδόσφαιρο στον Α.Ο. Κυπαρισσίας τη σεζόν 1984-85 στο ερασιτεχνικό πρωτάθλημα και συνέχισε στον Π.Σ. Καλαμάτα στη Γ΄ Εθνική, όπου αγωνίστηκε ως το 1988. 
Το 1988-89 έπαιξε στον Πανσερραϊκό, με τον οποίο ανέβηκε στην Α΄ Εθνική. Αν και αγωνιζόταν σε ομάδα Β΄ εθνικής, τη χρονιά αυτή κλήθηκε εθνική ανδρών.
Την επόμενη σεζόν 1989-90 πήρε μεταγραφή στον Ολυμπιακό, με τον οποίο έκανε το ντεμπούτο του στην Α΄ Εθνική στις 17 Αυγούστου 1989. Με τον Ολυμπιακό αναδείχθηκε Κυπελλούχος Ελλάδος 1990 αλλά δεν αγωνίστηκε στον τελικό.
Τη σεζόν 1990-91 αγωνίστηκε στον Ιωνικό. Είχε ένα σύντομο πέρασμα από την Α.Ε. Λάρισα και τη διετία 1991-1993 έπαιξε στον ΠΑΟΚ. Με τον ΠΑΟΚ αγωνίστηκε στο β΄ ματς του διπλού τελικού του Κυπέλλου Ελλάδος 1992. Τερμάτισε την καριέρα του στο Λεβαδειακό το 1994.

Στην Εθνική

Ο Βαγγέλης Καλογερόπουλος αγωνίστηκε τρεις φορές στην εθνική ανδρών. Ντεμπούτο με την Εθνική έκανε στις 18 Ιανουαρίου 1989 σε φιλικό αγώνα με την Αλβανία στα Τίρανα (σκορ: 1-1), όταν μπήκε ως αλλαγή στο 69΄. Ακολούθησαν άλλες δυο συμμετοχές σε φιλικά στο ΟΑΚΑ: στις 25 Ιανουαρίου 1989 με την Πορτογαλία (σκορ: 1-2) που αγωνίστηκε ως το 73΄ και στις 8 Φεβρουαρίου με την Αγγλία (σκορ: 1-2) που μπήκε στο β΄ ημίχρονο.
Άρης Σφακιανάκης

Ζωή

Ο Άρης Σφακιανάκης γεννήθηκε το 1958 στο Ηράκλειο Κρήτης. Σπούδασε νομικά στην Αθήνα. Το πρώτο του βιβλίο με διηγήματα, "Όταν βρέχει και φορά παπούτσια κόλετζ", κυκλοφόρησε το 1981 από τις εκδόσεις Κέδρος. Από τις ίδιες εκδόσεις κυκλοφόρησε το 1984 το δεύτερο βιβλίο του, "Οι παράξενες συνήθειες της οικογένειας Μόρφη", το 1990 το τρίτο βιβλίο του "Ο τρόμος του κενού", και το 1993 το τέταρτο βιβλίο του, "Η νόσος των κινέζικων εστιατορίων". To 1998 κυκλοφόρησε το πέμπτο βιβλίο του, με τον τίτλο "Δεν ήξερες... δεν ρώταγες!". Το μυθιστόρημα αυτό υπήρξε το πρώτο μιας τριλογίας που συνεχίστηκε με το "Μπέιμπι Σίτινγκ". Ακολούθησαν τα βιβλία "Το περσικό φιλί" (2004), "Μητροπόλεις, ιστορίες, παράδεισοι" (Ελληνικά Γράμματα, 2006) "Η μοναξιά δεν μου ταιριάζει" (2008) και "Ου μπλέξεις (2011)". Συνέχισε με το "Παντρεμένες" (2013), Έξοδος", (2016), και "Η σκιά του Κυβερνήτη" (2019). Έχει ασχοληθεί με τη μετάφραση και το σενάριο.
Συγκρότημα εκτοξεύσεων 4

Ιστορικό

Το συγκρότημα κατασκευάστηκε μαζί με τα LC-1, LC-2 και LC-3 στα πλαίσια του στρατιωτικού προγράμματος Snark πυραύλων εδάφους - εδάφους.
Ύστερα από την τελευταία εκτόξευση του Bomarc το 1960, μερικά από τα κτίρια του συγκροτήματος μετατράπηκαν σε κτίρια ιατρικού εφοδιασμού για το διαστημικό πρόγραμμα Mercury. Την δεκαετία του 1980 το συγκρότημα χρησιμοποιήθηκε για την εκτόξευση αερόστατων ραντάρ.
Καρχαροδοντόσαυρος

Περιγραφή

Είχε μήκος 8-14 μέτρα, και βάρος 6-8 τόνους. Είχε ένα μεγάλο κρανίο, περίπου 1,6 μ, μικρότερο μόνο από αυτό του Γιγανοτόσαυρου, με τον οποίο σχετίζεται στενά. Είχε μεγάλα και δυνατά σαγόνια με μακριά, πριονωτά δόντια 16 εκατοστά σε μήκος. Από τα πριονωτά δόντια έλαβε και το όνομά του (κάρχαρον = πριόνι). Αν και ήταν μεγαλύτερος από τον Τ. rex, ο εγκέφαλός του ήταν μικρότερος. Ήταν ένας πιο πρωτόγονος δεινόσαυρος σε σχέση με τον Τ. rex. Έζησε κατά την Κρητιδική περίοδο, περίπου πριν από 110 έως 90 εκατομμύρια έτη. Μπορεί να κυνηγούσε κατά ομάδες, όπως άλλοι Αλλοσαυρίδες, αλλά δεν υπάρχει κανένα απολίθωμα που να στηρίζει αυτή την άποψη.

Iστορία

O Καρχαροδοντόσαυρος έγινε αρχικά γνωστός από ένα ελλιπές κρανίο και μερικά κόκκαλα που βρέθηκαν από τους Depret και Savornin το 1927 στη Βόρεια Αφρική. Αρχικά αποκαλούνταν Megalosaurus saharicus), όμως ο Ernst Stromer von Reichenbach του έδωσε το σημερινό του όνομα το 1931. Αυτά τα απολιθώματα καταστράφηκαν κατά τη διάρκεια του Δευτέρου Παγκοσμίου Πολέμου, το 1944. Το 1996, ο Paul Sereno και η ομάδα του βρήκαν ένα άλλο δείγμα κρανίου Καρχαροδοντόσαυρου στη βόρεια Αφρική.
Σμηγματορροϊκή κερατίαση

Κλινική εικόνα

Οι σμηγματορροϊκές υπερκερατώσεις είναι οι πιο κοινοί καλοήθεις όγκοι του δέρματος με συχνότητα αυξανόμενη σε συνάρτηση με την ηλικία. Λέγεται ότι κάθε άνθρωπος άνω των 50 ετών έχει τουλάχιστον μία σμηγματορροϊκή υπερκεράτωση. Εμφανίζονται κατά τη μέση ηλικία (μετά την ηλικία των 40 ετών), αν και μπορεί να αποτελούν εύρημα και σε νεότερους ασθενείς. Μοιάζουν με κρεατοελιές ή μυρμηγκιές, αλλά δεν σχετίζονται με την έκθεση στον ήλιο, ούτε με κάποιον ιό και δεν είναι μεταδοτικές. Χωρίς να είναι γνωστά τα αίτιά της, ίσως κάποιο ρόλο να διαδραματίζει η κληρονομικότητα.
Οι δερματικές αυτές βλάβες εμφανίζονται με διάφορα χρώματα, από ανοιχτό καστανό έως μαύρο ή στο χρώμα του δέρματος. Έχουν σχήμα στρογγυλό ή οβάλ, ψηλαφίζονται ως επίπεδες κηλίδες ή ελαφρώς επηρμένες, και κυμαίνονται σε μέγεθος από πολύ μικρό μέχρι και σε μήκος μερικών εκατοστών. Μπορεί να είναι κηρώδεις ή ξηρές στην όψη και συχνά μοιάζουν σαν να έχουν «επικολληθεί» στο δέρμα, καθώς προέρχονται μόνο από τα επιπολής στρώματα της επιδερμίδας. Μπορεί να είναι μονήρεις ή πολλαπλές και εμφανίζονται οπουδήποτε στο σώμα, αλλά συνήθως εντοπίζονται κυρίως στο πρόσωπο, το θώρακα και τη ράχη λευκών ενήλικων. Σε ορισμένες περιπτώσεις προεξέχουν από το δέρμα και υπάρχει κνησμός.
Σε κάποιες περιπτώσεις, οι βλάβες μπορεί να αναπτυχθούν γρήγορα και άλλοτε να μοιάζουν με καρκίνο του δέρματος, οπότε κατά την κλινική εξέταση, η διαφορική διάγνωση περιλαμβάνει τα κονδυλώματα και το μελάνωμα.

Θεραπεία

Δεν απαιτείται θεραπεία παρά μόνο για λόγους αισθητικής. Στόχοι της θεραπείας είναι να αφαιρεθούν ή να καταστραφούν πλήρως, προς αποφυγή υποτροπής, αλλά κατά το δυνατό ανώδυνα και χωρίς να προκληθεί δύσμορφη ουλή.
Νασρεντίν Χότζας

Ο Νασρεντίν

Ο Νασρεντίν Χότζας παρουσιάζεται ως τύπος σούφι, φιλόσοφου ανατολίτη, οπλισμένος με φιλοσοφική εγκαρτέρηση στις αντιξοότητες της ζωής, πάντοτε ετοιμόλογος με ελευθερία εκφράσεων, πολλές φορές και με αισχρολογίες.
Υποστηρίζεται ότι γεννήθηκε τον 13ο αιώνα κάπου στο Μεγάλο Κορασάν και ότι διατηρούσε φιλία με τον Ταμερλάνο. Κατ΄ άλλους γεννήθηκε στο Σιβρή Χισάρ στη Μικρά Ασία περί τον 15ο με 16ο αιώνα. Το επάγγελμά του ήταν καδής (ιεροδίκης) και Μουλάς(ιεροδιδάσκαλος). Πέθανε και τάφηκε στο Ακ Σεχήρ κοντά στο Ικόνιο όπου υποστηρίζεται ότι υπήρχε ο τάφος του ένα μικρό «τουρμπέ», (=μαυσωλείο).
Η εκδοχή πάντως ότι όλοι οι σχετικοί μύθοι του Ναστραντίν πλάστηκαν από τον ίδιο είναι εσφαλμένη, γιατί απλούστατα πολλά αναφέρονται σε πολύ διαφορετικές περιόδους. Ακόμη πολλά ανέκδοτα μπορεί ν΄ αναφέρονται στο όνομά του, αλλά είναι βέβαιο ότι άλλοι είναι οι δημιουργοί τους που παρέμειναν αφανείς αφηγητές. Πάντως, σημειώνεται ότι από τις πλείστες εκδόσεις των ιστοριών του Ναστραντίν σε ξένες γλώσσες, η μετάφραση στην ελληνική ήταν το περισσότερο διαδεδομένο στην Ελλαδική χώρα από την εποχή της οθωμανικής περιόδου και συνεχίστηκε στην ελεύθερη Ελλάδα τουρκικό βιβλίο.
Πολλά έθνη της Μέσης Ανατολής θεωρούν τον Νασρεντίν δικό τους, όπως οι Αφγανοί, Άραβες, Πέρσες, Τούρκοι και Ουζμπέκοι). Το όνομά του γράφεται διαφορετικά σε κάθε γλώσσα και πριν ή μετά από αυτό αναφέρονται οι τίτλοι Χότζας, Μουλάς ή Εφέντι. Ο Νασρεντίν ήταν λαϊκός φιλόσοφος και έχει μείνει στη μνήμη και την παράδοση της Ανατολής για τις αστείες ιστορίες και τα ανέκδοτά του.
Οι ιστορίες του μπορεί να είναι παράδοξες, απλοϊκές αλλά έχουν βαθύτερα νοήματα, τα οποία γίνονται κατανοητά μέσα από τη διήγηση.

UNESCO

Οι ιστορίες του Νασρεντίν Χότζα είναι δημοφιλείς σε όλο τον κόσμο και η  UNESCO είχε θεσπίσει το 1996-1997 Διεθνές Έτος Νασρεντίν Χότζα.

Διαφορετικά ονόματα

Το όνομα του Νασρεντίν γράφεται με τους εξής τρόπους: Nasreddin  Nasrudin, Nasr ud-Din, Nasredin, Naseeruddin, Nasruddin, Nasr Eddin, Nastradhin, Nasreddine, Nastratin, Nusrettin, Nasrettin και Nastradin.
Πριν ή μετά από το όνομα τίθεται ένας τίτλος σοφίας. Στην Ελλάδα είναι γνωστός με το χαρακτηριστικό Χότζας, αλλά ο τίτλος σε άλλες χώρες μπορεί να είναι: «Hoxha», «Khwaje», «Hodja», «Hojja», «Hodscha», «Hodža», «Hoca», «Hogea», «Hodza», «Djoha», «Djuha», «Dschuha», «Giufà», «Chotzas», «Mullah», «Mulla», «Molla», «Maulana», «Efendi», «Ependi».
Εθνική Γκάνας U20 (ποδόσφαιρο ανδρών)

Η Εθνική Γκάνας U20 (ποδόσφαιρο ανδρών) είναι η εθνική ομάδα ποδοσφαίρου της Γκάνα για ποδοσφαιριστές κάτω των 20 ετών. Θεωρείται ο τροφοδότης της Εθνική Γκάνας (ποδόσφαιρο ανδρών). Έχει κερδίσει το Παγκόσμιο Κύπελλο ποδοσφαίρου κάτω των 20 ετών το 2009 ενώ ήταν φιναλίστ το 1993 και το 2001. Το 2013 τερμάτισε στην τρίτη θέση. Επιπρόσθετα, έχει κερδίσει το African Youth Champions το 1995, το 1999 και το 2009.
Βδεογαλή

Κατάσταση διατήρησης

Η Κόκκινη Λίστα της IUCN κατατάσσει το B. jacksoni ως εύτρωτο και το B. crassicauda ως κινδυνεύον, λόγω κυρίως της καταστροφής του φυσικού τους περιβάλλοντος.
Ζέλιγκ

Υπόθεση

Ο Λέοναρντ Ζέλιγκ είναι ένας άνθρωπος-χαμαιλέων: δίπλα σε χοντρούς, γίνεται χοντρός · δίπλα σε έναν μαύρο, η επιδερμίδα του αρχίζει να σκουραίνει · ανάμεσα σε γιατρούς, υποστηρίζει ότι έχει δουλέψει στη Βιέννη με το Σίγκμουντ Φρόυντ, κτλ. Όπως είναι αναμενόμενο, οι γιατροί ενδιαφέρονται για την περίπτωσή του, χωρίς να καταφέρνουν να ανακαλύψουν το μυστικό του, μέχρι την ημέρα που η Δρ Φλέτσερ (Μία Φάροου), απομονώνεται μαζί του στην εξοχή και καταφέρνει να τον θεραπεύσει μέσω της ύπνωσης. Δυστυχώς για τον Ζέλιγκ, τον κατηγορούν ότι έχει παντρευτεί διάφορες γυναίκες στις τέσσερις γωνιές της χώρας κατά τη διάρκεια της ασθένειάς του. Ο ίδιος δε θυμάται να έχει κάνει τίποτα από όσα του προσάπτουν και, καταδικασμένος από την κοινωνία, βλέπει την αρρώστια του να υποτροπιάζει. Αργότερα, γίνεται ναζί στη Γερμανία, όπου η Δρ Φλέτσερ, πάντα ερωτευμένη μαζί του, καταφέρνει να τον αναγνωρίσει μέσα στο πλήθος...
Κανείς δε λέει σ' αγαπώ

Υπόθεση

Η σειρά παρουσιάζει τον αταίριαστο έρωτα μεταξύ της Κορίνας και του Χάρη. Οι δυο τους ήταν παλιοί συμμαθητές και "εχθροί" ενώ αρκετά χρόνια μετά συναντιούνται κάτω από την ίδια επαγγελματική στέγη όταν ο Χάρης πιάνει δουλειά ως δημοσιογράφος σε ένα περιοδικό. Στην ομάδα του ίδιου περιοδικού εργάζεται ήδη η Κορίνα με την μεταξύ τους κόντρα να φουντώνει. Από τη μία η ρομαντική Κορίνα και από την άλλη ο δυναμικός Χάρης τελικά αποδεικνύουν ότι τα ετερώνυμα έλκονται καθώς στο τέλος καταλήγουν ερωτευμένοι και ζευγάρι.
Όλα, και τον ουρανό ακόμα!

Πλοκή

Όταν η Mademoiselle Ανριέτ Ντελουζύ-Ντεπόρτ (Μπέτι Ντέιβις), μια Γαλλίδα, αρχίζει να διδάσκει σε ένα Αμερικανικό σχολείο θηλέων, αντιμετωπίζει ιστορίες και κουτσομπολιά σχετικά με την ίδια, τα οποία έχουν γίνει γνωστά μεταξύ των μαθητών της. Προσκεκλημένη από εκείνους, αποφασίζει να τους διηγηθεί την ιστορία της ζωής της.
Η Mademoiselle Ντελουζύ-Ντεπόρτ ήταν κάποτε γκουβερνάντα των τεσσάρων παιδιών του Δούκα του Πραλέν (Σαρλ Μπουαγιέ) και της συζύγου του, της Δούκισσας του Πραλέν (Μπάρμπαρα Ο'Νηλ) τα τελευταία έτη της μοναρχίας της Ορλεάνης στο Παρίσι. Ως επακόλουθο της ασταθούς και εκκεντρικής ιδιοσυγκρασίας της Δούκισσας, ο γάμος είναι δυστυχισμένος. Όμως, ο Δούκας του Πραλέν μένει με την σύζυγο του λόγω των παιδιών τους.
Μέσω της θέρμης και της καλοσύνης της, η Ανριέτ κερδίζει την αγάπη και την στοργή των παιδιών και του Δούκα του Πραλέν - και την ζήλια κα το μίσος της Δούκισσας. Η γκουβερνάντα αναγκάζεται να φύγει, αλλά η Δούκισσα αρνείται να δώσει ένα συστατικό γράμμα για τους μελλοντικούς εργοδότες της. Ο Δούκας έρχεται αντιμέτωπος με εκείνη, αλλά η εφεύρεση δύο άλλων γραμμάτων αντίθετων περιεχομένων, που αποκαλύπτεται ότι δεν τα έγραψε εκείνη, ή ότι δεν σκοπεύει να γράψει, τον εξοργίζουν και οδηγούν στην δολοφονία της.
Ο Δούκας είναι σε προνομιούχο θέση· ως ευγενής η υπόθεση του μπορεί να εξετασθεί μόνο από άλλους αριστοκράτες. Αυτός αρνείται να ομολογήσει την ενοχή του, ή να παραδεχθεί ανοικτά την αγάπη του για την Ανριέτ, αλλά αυτό είναι ένα μέσο προστασίας προς εκείνη καθώς είναι ύποπτη για συνενοχή στον φόνο της Δούκισσας. Τελικά ο Δούκας παίρνει δηλητήριο για να αποτρέψει τον εαυτό του από το να ομολογήσει την αλήθεια στις αρχές, αλλά επιβιώνει αρκετά ώστε να το αποκαλύψει σε έναν από τους υπηρέτες του, τον Πιέρ (Χένρυ Ντάβενπορτ), έναν ευγενικό ηλικιωμένο άνδρα που είχε νωρίτερα προειδοποιήσει την Ανριέτ να δραπετεύσει από το σπίτι των ντε Πραλέν. Η Ανριέτ ελευθερώνεται.
Η τάξη των Γαλλικών συγκινείται πλήρως από τον απολογισμό της ζωής της. Ο Αμερικανός ιερέας Χένρι Φιλντ (Τζέφρι Λυνν), στον οποίο η Ανριέτ είχε εκφράσει μια απώλεια πίστης ενώ ήταν στη φυλακή, ήταν υπεύθυνος για το να προταθεί εκείνη για την post 'in the land of the free'. Της προτείνει γάμο, και η Ανριέτ δέχεται.

Βραβεία και υποψηφιότητες

Επιτυχημένο αλλά ακριβό δράμα κοστουμιών, προτάθηκε για τρία Όσκαρ: Καλύτερης Ταινίας· η Ο'Νηλ προτάθηκε για Β' Γυναικείου Ρόλου· και ο Έρνεστ Χάλλερ για Καλύτερης Φωτογραφίας.
Λαχάρ

Ιδιότητες

Τα λαχάρ συνδέονται σχεδόν πάντοτε με στρωματοηφαίστεια, διότι αυτά εκρήγνυνται βίαια και δημιουργούν πυροκλαστικές ροές. Επιπλέον, οι ψηλοί και απότομοι κώνοι τους είτε καλύπτονται από χιόνια, είτε έχουν στον κρατήρα κάποια λίμνη, είτε αποτελούνται από χαλαρά πυροκλαστικά υλικά που διαβρώνονται εύκολα, είτε τέλος τα πρανή τους εσωτερικά είναι ασταθή λόγω της αλλοιωσης από υδροθερμικά ρευστά. 
Τα λαχάρ είναι ιδιαίτερα επικίνδυνα διότι έχουν πυκνότητα και συμπεριφορά υγρού τσιμέντου και μεταφέρουν υλικά μεγέθους από στάχτη και χαλίκια μέχρι ογκόλιθους με διάμετρο μεγαλύτερη από 10 μέτρα. Το πιο καταστροφικό λαχάρ προκλήθηκε από την έκρηξη του ηφαιστείου Νεβάδο ντελ Ρουίς στη Κολομβία στις 13 Νοεμβρίου 1985, όταν μια μικρή έκρηξη προκάλεσε ένα λαχάρ που κάλυψε τη πόλη Αρμέρο και προκάλεσε 23.000 θανάτους.
Κύπελλο Κύπρου ποδοσφαίρου ανδρών 1962-63

Σύστημα διεξαγωγής

Στο κύπελλο Κύπρου 1962-63 συμμετείχαν οι ομάδες του πρωταθλήματος Α΄ κατηγορίας 1962-63 και οι ομάδες του πρωταθλήματος Β΄ κατηγορίας 1962-63. 
Διεξήχθη σε 5 γύρους με το σύστημα νοκ-άουτ. Οι αγώνες ήταν μονοί και διεξάγονταν στην έδρα της ομάδας που είχε κληρωθεί ως γηπεδούχος. Σε περίπτωση ισοπαλίας διεξαγόταν επαναληπτικός στην έδρα της άλλης ομάδας. 
Το 1962 η Κυπριακή Ομοσπονδία Ποδοσφαίρου έγινε μέλος της UEFA και από το 1963 συμμετείχε στις διοργανώσεις της ευρωπαϊκής ομοσπονδίας. Έτσι, η κυπελλούχος ομάδα της περιόδου 1962-63 εξασφάλιζε τη συμμετοχή της στο Κύπελλο Κυπελλούχων Ευρώπης ποδοσφαίρου 1963-64.
Ελληνικές αυτοδιοικητικές εκλογές 1959

Οι ελληνικές αυτοδιοικητικές εκλογές 1959 διεξήχθησαν την Κυριακή 5 Απριλίου 1959 μέσα σε κλίμα έντονης αντιπαλότητας, με την αντιπολίτευση να καταγγέλει περιστατικά "βίας και τρομοκρατίας", σύμφωνα με τα πρωτοσέλιδα εφημερίδων της εποχής. Στους περισσότερους δήμους απαιτήθηκε η διαδικασία των επαναληπτικών εκλογών προκειμένου να επιλεγούν οι ανώτατοι άρχοντες. Επαναληπτικές εκλογές διεξήχθησαν στις 24 Μαΐου 1959, στις 31 Μαΐου 1959, ενώ σε Αθήνα και Πειραιά απαιτήθηκαν αλλεπάλληλες ψηφοφορίες μεταξύ των εκλεγέντων δημοτικών συμβούλων στις 7 και 14 Ιουνίου 1959, μέχρις ότου ανακηρυχθούν επίσημα οι νέοι δήμαρχοι.
660 Κρησκεντία

Φυσικά χαρακτηριστικά

Η μέση διάμετρος της Κρησκεντίας εκτιμάται σε 42,24 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,2186. Η Κρησκεντία περιστρέφεται γύρω από τον εαυτό της μία φορά κάθε 7 ώρες και 55 λεπτά.
Γκέτο

Σύγχρονη εποχή

Στην εποχή μας γκέτο υπάρχουν σε όλο τον κόσμο, κυρίως στις μεγάλες πόλεις. Στις περιοχές αυτές συνήθως διαμένουν οι μειονότητες (άτομα διαφορετικής εθνικότητας, φυλής ή και θρησκείας από αυτή που επικρατεί). Τα γκέτο αυτά είναι κοινωνικά αποκλεισμένα και περιθωριοποιημένα από την υπόλοιπη χώρα. Σε πολλές χώρες γίνονται προσπάθειες διάλυσης των γκέτο και αφομοίωσης από την κοινωνία των πληθυσμών που ζουν σε αυτά.